**Mărturisire**

*Stefan Doroftei Doimaneanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Am început să scriu în nopţile de ceară

Când dorul de iubire mă răscolea intens,

Scriam pe zori, pe-amiază sau pe seară

Scrisori, ce alergau stinghere-n univers.

Am încercat pe rime să fascinez iubirea

Să îşi petreacă vraja alăturea de mine,

Când cerul îmi fura şi pana şi privirea

Prinzându-le-n ghirlande de litere aldine.

Am fascinat idile cu fulgi de vers pe flori,

Prin irisuri plimbam a strofelor magie,

Cuvinte noi sculptam pe stele şi pe nori

Robit fiind de gânduri şi coala de hârtie.

Astfel parfumul liric cu iz de începuturi

S-a prins ades cu chingi de viaţa mea hoinară,

Mi-a pus în traista vieţii câmpiile cu fluturi

Ce înfloresc iubirea prin ochi de primăvară.